ועדת העבודה והרווחה, כנסת 25, פרוטוקול מספר 166, 2024-02-14 00:00

מיכל מרים וולדיגר: בוקר טוב

מיכל מרים וולדיגר:  היום יום רביעי, ה' באדר א' התשפ"ד, 14 בפברואר 2024

מיכל מרים וולדיגר:  שמענו ממש לפני כמה דקות על פגיעה בצפת וכי יש פצועים

מיכל מרים וולדיגר:  אני מאחלת לפצועים החלמה מהירה ושיהיו ימים שקטים יותר

מיכל מרים וולדיגר:      אנחנו היום עוסקים בתיקון חוק שירותי רווחה (זכויות נשים ששהו במקלט לנשים מוכות) (תיקון מס' 5) (הגדלת מענק ההסתגלות ושינוי מועד התשלום), התשפ"ג-2023, הצעתה של חברת הכנסת פנינה תמנו שטה שצריכה להגיע לכאן ממש בדקות הקרובות

מיכל מרים וולדיגר:      היועצת המשפטית של הוועדה ענת מימון, בבקשה תציגי לנו את השינויים שאנחנו רוצים לבצע בחוק

עדה מימון: אני מזכירה שאנחנו נמצאים בהכנה לקריאה שנייה ושלישית

עדה מימון:  הצעת החוק עברה בקריאה ראשונה

עדה מימון:  בנוסח שעבר בקריאה הראשונה הוועדה ביקשה לעשות שני דברים

עדה מימון:  דבר ראשון, להגדיל את סכום המענק שאישה מקבלת

עדה מימון:  החוק קובע שאישה שיוצאת ממקלט לנשים מוכות ועומדת בתנאים שקבועים בחוק, תהיה זכאי למענק הסתגלות שזה מענק חד פעמי שמשולם עם היציאה

עדה מימון:  היום החוק קובע שהסכום הוא 8,000 שקלים ועל כל ילד נוסף היא מקבלת 1,000 שקלים חדשים עד שני ילדים

עדה מימון:       בנוסף החוק קבע שהסכום אמור להיות מעודכן בכל חודש לפי שיעור עליית המדד והוא קבע שהבקשה תוגש למשרד וזה ישולם לאחר היציאה שלה מהמקלט ולא יאוחר מ-60 ימים מיום שהיא הגישה את הבקשה

עדה מימון:      במסגרת הצעת החוק שעברה קריאה ראשונה הוועדה ביקשה להכניס מספר שינויים כאשר אחד מהם הוא להעלות את בסיס המענק מ-8,000 שקלים ל-11,000 שקלים

עדה מימון:       הדבר הנוסף שנעשה הוא תיקון ההצמדה

עדה מימון:  אני חייבת להעיר כהערה שהוועדה בדיון גילתה החל מהשנה שהסעיף הזה נחקק לא הוצמד הסכום ובמשך שנים שולם סכום של 8,000 שקלים

עדה מימון:  אני חייבת לומר שכבר היום התוספת הזאת שנתנו בקריאה הראשונה גם משקפת איזושהי עליית מדד שהייתה בשנים האלה ולכן היא לא בהכרח גם תוספת ריאלית

עדה מימון:  כמו שאמרתי, הוועדה ביקשה להגדיל ל-11,000 שקלים, לשנות את סעיף ההצמדה כך שיהיה מעודכן למועד שלנו ובנוסף נקבע שהתשלום יהיה בסמוך ליציאה וככל האפשר 30 ימים מיום שהגיש את הבקשה כשהוועדה דיברה על כך שהמענק מבחינתה, המצב האידיאלי הוא שהוא ישולם לפני שהיא יוצאת, עוד כשהיא במקלט

עדה מימון:  זה לא תמיד אפשרי כי לפעמים היציאה נעשית באופן פתאומי או בהחלטה של האישה ולכן כתבנו בסמוך ליציאתה כאשר ברור שהכוונה של הוועדה הייתה שישולם לה כדי שהיא תוכל לשלם את ההוצאות לקראת היציאה

עדה מימון:      אני חייבת להעיר שבמהלך הדיונים בוועדה לקריאה ראשונה עלה הנושא של בסיס המענק והגבלת מספר הילדים

עדה מימון:  יושב-ראש הוועדה חבר הכנסת אייכלר שאל למה להגביל לשני ילדים ולמה להפלות אישה שיש לה יותר משני ילדים

עדה מימון:  דיברנו על כך שזה יעלה לדיון לקראת קריאה שנייה ושלישית ואנחנו עכשיו בדיון הזה

עדה מימון:       בנוסף היה עניין של המינוח אבל הבנתי שכרגע המשרד מבקש שלא לשנות את המונח

מיכל מרים וולדיגר: פנינה, חיכינו עשר דקות, הזכרנו שזה החוק שלך, הכול בסדר, אנחנו בוודאי נשמע אותך

מיכל מרים וולדיגר:  אף אחד לא לוקח שום קרדיט

פנינה תמנו: זה לא קשור לקרדיט

פנינה תמנו:  זה קשור לזה שאם זה היה חוק שלך גברתי היושבת-ראש, ממלאת מקום היושב-ראש, הייתי מחכה לך

מיכל מרים וולדיגר: פנינה, יש לנו עוד ועדות שאנחנו צריכים להיות שם

מיכל מרים וולדיגר:  אנחנו לגמרי איתך

פנינה תמנו: אני מבינה

פנינה תמנו:  באמת חבל על הדיון הזה אבל אני רק אומר לך שאם זה היה החוק שלך והיית אומרת לי שאת בדיוק בכניסה, הייתי מחכה לך

מיכל מרים וולדיגר: חיכינו לך עשר דקות

מיכל מרים וולדיגר:  חבל להתחיל כך את היום, בואי נתקדם

נטלי מופסיק: רק משפט לגבי שינוי המינוח

נטלי מופסיק:  אנחנו אכן קוראים ברמה המקצועית למקלטים מקלטים לנשים נפגעות אלימות וילדיהן

נטלי מופסיק:  לשנות עכשיו את המינוח בחקיקה, זה משהו מאוד מורכב, זה אומר תיקונים רבים עקיפים שלצערי לא הספקנו לעשות

נטלי מופסיק:  אנחנו כנראה נביא ממש בקרוב הצעת חוק ממשלתית בעניין על מנת לשנות את המונח בצורה מסודרת ולא עכשיו דרך החוק הזה

נטלי מופסיק:  במקום מקלטים לנשים מוכות נשנה למקלטים לנשים נפגעות אלימות וילדיהן

מיכל מרים וולדיגר: זה מינוח אותו רוצים לשנות אבל לא בחוק הנוכחי

נטלי מופסיק: אנחנו לא רוצים לעכב את החוק הנוכחי ולכן נביא את זה בהמשך

מיכל מרים וולדיגר: בחוק הממשלתי אתם תזכירו גם את החוק הזה ואז זה ישונה

נטלי מופסיק: ברור

נטלי מופסיק:  כן

מיכל מרים וולדיגר: הנושא של 11,000 שקלים הוא מוסכם ואין לנו אירוע גם לגבי ההצמדה שלו

מיכל מרים וולדיגר:  תיקון התאריך, אין בעיה

מיכל מרים וולדיגר:  אני מניחה שיש גם הסכמה לגבי "בסמוך ל-", יציאה וגם 30 ימים

מיכל מרים וולדיגר:  אנחנו כרגע עסוקים בשאלה של ההגבלה אך לא יותר משני ילדים

עאידה תומא סלימאן: גודל המענק

מיכל מרים וולדיגר: כן

מיכל מרים וולדיגר:  זה משפיע על גודל המענק

מיכל מרים וולדיגר:  הבסיס ברור ועכשיו מדברים לגבי ההגבלה של מספר הילדים

פנינה תמנו: תודה יושבת-ראש הוועדה ותודה ליושב-ראש הקבוע של ועדת העבודה והרווחה על קיום הדיון הזה

פנינה תמנו:  לצערי בגלל המלחמה זה קצת נגרר

פנינה תמנו:  אני אישית מצרה לפי עצמי וגם עושה איזה חשבון נפש איך לא קידמתנו את זה עוד לפני כי כל יום שמשתחררת אישה ולא מקבלת את הסיוע הזה, אנחנו פשוט מעמידים אותה בסכנה ואומר למה

פנינה תמנו:  אנחנו יודעים שערות אחוזים של נשים חוזרות לבעל האלים בגלל הקושי בהסתגלות כלכלית

פנינה תמנו:  אם אנחנו לוקחים את 11,000 השקלים האלה, מדובר אולי בסיוע של חודשיים שכירות

פנינה תמנו:  אני ירדתי מ-20,000 והתפשרתי בהצעת החוק שלי לבקשת השר כי הוא באמת פרודוקטיבי והוא באמת רואה את האנשים האלה ורצה לבוא לקראת

פנינה תמנו:  הוא אמר שהם ישריינו תקציב מתוך המשרד ונתחיל בזה

פנינה תמנו:  אני אומרת לכם באופן חד וחלק, בצער, לא בא לי לפתוח כך את הבוקר, שאנחנו עושים לכם את העבודה של מי שהיה אמור לעשות אותה ברווחה

פנינה תמנו:  10 שנים לא העלו להן בשקל אחד

פנינה תמנו:  אלה בדיוק הנשים שקל לשכוח ואנחנו לא נאפשר שאף אישה תישאר מאחור

פנינה תמנו:  את היית קודם בשיח שאנחנו מנסים לעשות ואני חושבת שצדק היושב-ראש אייכלר כשהוא אמר שכל ילד צריך לקבל 1,000 שקלים כי את מי אנחנו מפלים? מפלים את האוכלוסיות שיש להן יותר ילדים ובדרך כלל אלה החרדיות והעולות החדשות וזאת בדיוק האוכלוסייה שיוצאת מהמקלטים

פנינה תמנו:      אני לא מבינה איך אתם לא מחבקים בשתי ידיים את מה שאנחנו נותנים לכם

פנינה תמנו:  עושים לכם את העבודה

פנינה תמנו:  אתם הייתם צריכים לחבק את זה בשתי ידיים ולומר על זה תוסיפו מה שיש לכם בכלים של המשרד

פנינה תמנו:      יושבות כאן שלוש חברות כנסת שפועלות בתחום הזה כולל היושבת-ראש ואנחנו נצא מכאן עם החלטה

פנינה תמנו:  עם כל הכבוד, אני מקווה שאין כאן איזו פקיד אוצר שמתנגד לדבר בזה כי אני בחודשים האחרונים עוסקת בנשות המילואים וראינו את ה-9 מיליארד שקלים שניתנו

פנינה תמנו:  התקציב זה הוא להצלת נפשות

מיכל מרים וולדיגר: זה גם לא חוק תקציבי

מיכל מרים וולדיגר:  אני כל כך מסכימה איתך

פנינה תמנו: אני מכה על חטא, אולי לא הייתי צריכה לרדת ל-11,000 אלא הייתי צריכה להתעקש על ה-20,000

פנינה תמנו:  בפעם הבאה זה מה שאני אעשה

פנינה תמנו:  אני לא אתן אמון בגורמי מקצוע, אם אתם לא יודעים לבוא לקראת ולהבין את ההיגיון הערכי שבדבר

פנינה תמנו:  בפעם הבאה, אם אתם רוצים, אולי נגיש עוד הצעת חוק שיביא תיקון ל-20,000 שקלים

פנינה תמנו:      מעבר לכך, בכל זאת אני רוצה להודות גם למנכ"ל משרד הרווחה וגם לשר וליועץ שלו אמיתי

פנינה תמנו:  בסוף צריכים להיות גם הוגנים

פנינה תמנו:  הם כן משתדלים ובאים איתנו יד ביד וצעד צעד אבל מכאן תנו לנו את המושכות

פנינה תמנו:  תודה רבה

מיכל מרים וולדיגר: תודה רבה חברת הכנסת פנינה תמנו

מיכל מרים וולדיגר:  אני מסכימה עם כל מילה

מיכל מרים וולדיגר:  החוק הזה הוא חוק חשוב וחבל שרק עכשיו הוא מועלה אבל יותר טוב מאוחר מאשר בכלל לא

מיכל מרים וולדיגר:  שאפו לפנינה

מיכל מרים וולדיגר:  כל הכבוד לשר ולמנכ"ל

מיכל מרים וולדיגר:      אני מציעה שנצלול עכשיו לחוק כדי לסיים את החוק הכול כך חשוב

מיכל מרים וולדיגר:  אני רוצה להתרכז במחלוקת שיש לנו שהיא המחלוקת היחידה שנותרה, עניין של הגבלת מספר ילדים

מיכל מרים וולדיגר:  אני לא יודעת מה היה בהיסטוריה ולמה הגבילו בשני ילדים

מיכל מרים וולדיגר:  אני רוצה לדעת היום למה זה הוגבל

מיכל מרים וולדיגר:  יש לי מספר שאלות גם למשרד האוצר וגם למשרד הרווחה

מיכל מרים וולדיגר:  אם זה הוגבל בגלל תקציב, אנחנו נשמע על כך

מיכל מרים וולדיגר:  אם זה הוגבל מסיבות אחרות, אני רוצה לשמוע מה הסיבות כי לא ברור לי למה קיימת ההגבלה הזאת

מיכל מרים וולדיגר:  אנחנו מדברים על מענק שהוא חד פעמי, הוא לא תקופתי ולא כל חודש היא אמורה לקבל אותו

מיכל מרים וולדיגר:  מענק חד פעמי

מיכל מרים וולדיגר:  זה סכום מציל חיים והוא לא סכום גדול

מיכל מרים וולדיגר:  אנחנו יודעים באיזה עולם אנחנו חיים

מיכל מרים וולדיגר:  אני לא מזלזלת בפרוטה אבל בן אדם שיוצא עם הבגדים שעל גופו ועם ילדים, בוודאי שככל יותר ילדים, הם צריכים דירה יותר גדולה, הם צריכים יותר אוכל, הם צריכים יותר כסף כדי לחיות

פנינה תמנו: לקנות ספרים

פנינה תמנו:  הכול מתחיל מחדש

מיכל מרים וולדיגר: יותר כסף למחיה

מיכל מרים וולדיגר:  לכן אני רוצה להבין למה ההגבלה

מיכל מרים וולדיגר:  אני רוצה לשאול כמה שאלות את משרד הרווחה ואם אין להם תשובה, ההשלמה תבוא ממשרד האוצר

עאידה תומא סלימאן: אני חושבת שאני יודעת למה הגבילו לשני ילדים, כי במקלטים התהליך בנוי על אישה פלוס שניים

מיכל מרים וולדיגר: אני רוצה לשאול

מיכל מרים וולדיגר:  כמה נשים בשנה יוצאות ממקלטים? כמה ילדים בממוצע יש לכל אישה שיוצאת ממקלט? כמה נשים מתוכן, יש להן יותר משני ילדים? השאלה האחרונה שהיא רלוונטית היא מה העלות התקציבית אם אנחנו רוצים לבטל את ההגבלה של שני הילדים? אני בטוחה וסמוכה שזה לא חוק תקציבי אלא זה הרבה פחות מחמישה מיליון שקלים

מיכל מרים וולדיגר:  לדעתי זה אפילו לא מגיע למיליון שקלים אבל אני רוצה לשמוע אתכם ולקבל תשובות לשאלות שהעליתי

טלי רוזנפלדר: אני מנהלת תחום אלימות במשפחה במשרד הרווחה

טלי רוזנפלדר:  לגבי נשים ששוהות במקלטים, צריך לעשות הבחנה בין נשים שהגיעו למקלט ושהו תקופה מסוימת לבין נשים שזכאיות לחוק

מיכל מרים וולדיגר: מי שנכנסת לגדר החוק

טלי רוזנפלדר: אני חושבת שבסביבות 700 נשים נכנסות למקלטים אבל מי שזכאיות בגדר החוק אחה 230-220 נשים בשנה שאני יודעת לומר שקיבלו את סל הליווי בשנת 2023

מיכל מרים וולדיגר: חשוב לציין שהקריטריונים לא השתנו

מיכל מרים וולדיגר:  גם השנה מן הסתם יהיו פלוס-מינוס המספרים האלה

טלי רוזנפלדר: אותם קריטריונים

טלי רוזנפלדר:  הם מופיעים בחוק

טלי רוזנפלדר:  יש עוד דבר חשוב לומר

טלי רוזנפלדר:  החוק מדבר על אישה שילדיה עמה ואלה הילדים ששהו עם האישה במקלט

מיכל מרים וולדיגר: כן

מיכל מרים וולדיגר:  מתחת לגיל 18

טלי רוזנפלדר: מתחת לגיל 18

טלי רוזנפלדר:  היו לנו 17 נשים ללא ילדים, 49 נשים עם ילד אחד, 63 נשים עם שני ילדים, 44 נשים עם שלושה ילדים, 24 נשים עם ארבעה ילדים, 10 נשים עם חמישה ילדים, שש נשים עם שישה ילדים, שתי נשים עם שבעה ילדים, אישה אחת עם תשעה ילדים

פנינה תמנו: אני מתביישת לבוא ולריב על הדבר הזה

פנינה תמנו:  תראו את המספרים

מיכל מרים וולדיגר: לאור מה שאמרת לנו כאן, מה העלות התקציבית? מספר הנשים עם שני ילדים, אנחנו מגיעים אולי ל-100 נשים

נטלי מופסיק: שהן גם מקבלות על השניים הראשונים

מיכל מרים וולדיגר: מהי העלות התקציבית של האירוע הזה?     

טלי רוזנפלדר: השאלה קצת יותר מורכבת כי אם אנחנו מסתכלים, העלות התקציבית, להעלות מהבסיס של ה-8,000 ל-11,000 שקלים, אני חושבת שהעלות הזאת היא משהו כמו 300,000 שקלים

פנינה תמנו: 300,000 שקלים אחרי ש-10 שנים לא העליתם את הסכום

פנינה תמנו:  במשך 10 שנים שכחתם את הנשים האלה

טלי רוזנפלדר: לא שכחנו את הנשים

פנינה תמנו: 10 שנים הנשים האלה הסתמכו עליכם שתעלו להן והסכום נשחק ולא היה בהצמדה

מיכל מרים וולדיגר: ההצמדה שאנחנו עשינו מתקרבת ל-10,000 שקלים

טלי רוזנפלדר: ההצמדה בוצעה לפני חצי שנה וכבר חצי שנה הנשים מקבלות את המענק לפי ההצמדה

מיכל מרים וולדיגר: יפה

מיכל מרים וולדיגר:  זה כבר טוב

טלי רוזנפלדר: מ-8,000 שקלים הסכום עלה ל-8,900 שקלים, מ-9,000 שקלים הסכום עלה ל-10,000

פנינה תמנו: אחרי חצי שנה, כשאנחנו הארנו את תשומת ליבכם בהצעת חוק

טלי רוזנפלדר: את צודקת

טלי רוזנפלדר:  טעינו

פנינה תמנו: אני מבקשת ממך שתרשמי לכם שהטעויות האלה עולות בחיים של נשים

פנינה תמנו:  הטעויות האלה עולות בחיים של אותם ילדים שלא הולכים לבית ספר

פנינה תמנו:  יש אישה שהתקשרה אלי, הילד שלה לא פתח בספטמבר

פנינה תמנו:  את יודעת איך כאב לי? היא בוכה ואומרת אין לה ספרים

פנינה תמנו:  בסוף עשינו גיוס כספים בשבילה

פנינה תמנו:  לא, זה לא התפקיד שלנו לעשות גיוס כספים

מיכל מרים וולדיגר: אני אשמח לשמוע מה העלות התקציבית

מיכל מרים וולדיגר:  אני לא מדברת איתך עכשיו על ה-11,000 שקלים, אל תכניסי את זה כי זה כבר הוסכם וזה לא רלוונטי

מיכל מרים וולדיגר:  אני מדברת איתך על התוספת שאם אנחנו מורידים את ההגבלה של מספר הילדים – אתמול הייתי בוועדה וישב אחמד טיבי עם מחשבון אבל אני לא נכנסת למחשבון כי זה התפקיד שלכם ואני עושה את התחשיב בראש – אנחנו לא מגיעים לחצי מיליון שקלים

טלי רוזנפלדר: את צודקת

טלי רוזנפלדר:  נכון

מיכל מרים וולדיגר: אם כן, מה האירוע? אני רוצה להבין

מיכל מרים וולדיגר:  זה לא תקציבי, אין כאן עניין מוסרי שזה יקלקל את הנשים האלה כי מדובר באגורות

מיכל מרים וולדיגר:  סליחה אני אומרת את זה

מיכל מרים וולדיגר:  לכן לא ברורה לי ההתנגדות שלכם

טלי רוזנפלדר: אנחנו מכירים בצורך של נשים עם יותר ילדים שיש להן יותר צרכים

טלי רוזנפלדר:  אין שאלה בעניין הזה

טלי רוזנפלדר:  ברור שאישה שיש לה חמישה ילדים, הצרכים שלה יותר גדולים מאישה שאין לה ילדים או יש לה שני ילדים

טלי רוזנפלדר:  אנחנו מוכנים לעשות את ההעלאה הזאת לפי מספר ילדים אבל לא במענק ואני אסביר למה

טלי רוזנפלדר:      אנחנו מציעים להוסיף בחלק של סל השירותים, לתת שם את התוספת

מיכל מרים וולדיגר: לא

מיכל מרים וולדיגר:  לא

מיכל מרים וולדיגר:  אל תציעי לי הצעות אחרות

מיכל מרים וולדיגר:  אנחנו נשמע את ההצעות האחרות

מיכל מרים וולדיגר:  אני שואלת אותך אלה מאוד פשוטה ותעני לי תשובה פשוטה

מיכל מרים וולדיגר:  את אמרת שאתם מתנגדים לתוספת הזאת במענק

מיכל מרים וולדיגר:  תסבירי למה

מיכל מרים וולדיגר:  אל תתני לי פתרונות אחרים

מיכל מרים וולדיגר:  למה את מתנגדת לעניין הזה?     

פנינה תמנו: לדעתי היא לא מתנגדת

מיכל מרים וולדיגר: היא אמרה את זה ובואי נשמע למה

טלי רוזנפלדר: אני אגיד שמשרד הרווחה סבור שהתוספת הנוספת למשפחות עם יותר ילדים צריכה להגיע במסגרת סל השירותים כדי להתאים את השירות לאישה ולצרכים למספר הילדים

מיכל מרים וולדיגר: את לא עונה לי לשאלה ששאלתי אותך

מיכל מרים וולדיגר:  סליחה שאני מעמידה אותך במצב קשה

מיכל מרים וולדיגר:  שאלתי למה את מתנגדת – את, זה משרד הרווחה - ואני רוצה הסבר או כלכלי או מוסרי ערכי

פנינה תמנו: או פטרונות

פנינה תמנו:  שיירשם בפרוטוקול או פטרונות לשמה על הנשים האלה

פנינה תמנו:  כנראה יש כאן אנשים מנותקים שלא יודעים מה זה בטן רעבה או כשאין לך כסף לקנות בגדים לילד

מיכל מרים וולדיגר: את צודקת, אבל תני לי לשאול

מיכל מרים וולדיגר:  אני רוצה ממך תשובה מאוד פשוטה

מיכל מרים וולדיגר:  למה משרד הרווחה מתנגד שהתוספת תהיה במענק

מיכל מרים וולדיגר:  אל תתני לי פתרונות אחרים

מיכל מרים וולדיגר:  אני מוכנה גם את הפתרונות האחרים אבל זה יהיה גם פתרונות שיתאימו לאישה אם היא צריכה עוד תוספות

מיכל מרים וולדיגר:       אני אפשט את זה עוד יותר

מיכל מרים וולדיגר:  אמרת שיש 44 נשים עם שלושה ילדים

מיכל מרים וולדיגר:  כלומר, היא אמורה לקבל - חוץ מה-11,000 שקלים עוד 2,000 שקלים, מה שמביא את הסכום ל-13,000 שקלים – 14,000 שקלים

מיכל מרים וולדיגר:  מה 1,000 השקלים האלה עלולים לעשות לאישה? עלולים, כי אתם לא רוצים לתת אותם ואתם כל כך מתנגדים לכך

מיכל מרים וולדיגר:  אני לא מבינה

מיכל מרים וולדיגר:  תסבירי לי

טלי רוזנפלדר: הם לא עלולים לעשות לאישה הזאת כלום וכמובן שהיא תיהנה מהתוספת הזאת והיא זקוקה לה

עאידה תומא סלימאן: לא, היא לא תיהנה

עאידה תומא סלימאן:  זאת תוספת עבור הילד שנמצא איתה

טלי רוזנפלדר: עבור הילד

עאידה תומא סלימאן: זה לא להנאה שלה ולא בשבילה

פנינה תמנו: את יודעת כמה חברות מקבלות מענק במיליוני שקלים? אתם עושים שם רע למשרד הרווחה וחבל לי

פנינה תמנו:  אתן רוצות הפסקה להתייעץ? אני אומרת לכן, אתן עושים שם רע למשרד הרווחה וחבל לי כי אנחנו מפרגנות לכן על העבודה

עאידה תומא סלימאן: אני מבנה שהתחלת הרעיון היה שהמימון או המענק יהיה לאישה עם שני ילדים

עאידה תומא סלימאן:  זה כמו להיכנס לדיון הזה על טייס אוטומטי

עאידה תומא סלימאן:  בגלל שכל המימון למקלטים בנוי על אישה עם שני ילדים, נכנסתם לכך שיש אישה עם שני ילדים ומענק, אבל המציאות היא אחרת

עאידה תומא סלימאן:  לוקחים בחשבון אישה שמגיעה עם שני ילדים, יש נשים שמגיעות עם ילד אחד ויש נשים ששוהות במקלט בלי ילדים כך שיוצא כאילו הסכום מתקזז פנימית למרות שאנחנו יודעים שזה לא המצב ואנחנו יודעים שבמקלטים הרבה פעמים נמצאים יותר מ-24 ילדים שאמורים להיות עם 12 נשים

עאידה תומא סלימאן:       הכול בתוך סל החשבון של המקלט ותקציב המקלט אבל ברגע שהאישה יוצאת מהמקלט צורת החישוב הזו צריכה להתבטל וצריך לשים אותה בצד

עאידה תומא סלימאן:  האישה כבר עומדת בפני עצמה כיחידה משפחתית עם הילדים שלה שהם או שניים או שלושה או ארבעה

עאידה תומא סלימאן:  התוספת שנעשתה על המענק, 1,000 שקלים לכל ילד משני הילדים הראשונים, נעשתה כתוספת כי יש צרכים של אותו ילד

עאידה תומא סלימאן:  הצרכים האלה לא נמחקים אחרי הילד השני כי גם לשלישי יש צרכים כאלה וגם לרביעי

עאידה תומא סלימאן:      השאלה המהותית היא מה השיקול המקצועי

מיכל מרים וולדיגר: הכלכלי, המקצועי

עאידה תומא סלימאן: המקצועי

עאידה תומא סלימאן:  אותי לא מעניין הכלכלי

עאידה תומא סלימאן:  הכלכלי זה גרושים ואמרת את זה

פנינה תמנו: בצד המקצועי הם רוצים שליטה

טלי רוזנפלדר: יש לנו בקשה

טלי רוזנפלדר:  אנחנו רוצים לצאת להתייעצות

מיכל מרים וולדיגר: מצוין

מיכל מרים וולדיגר:  רגע

מיכל מרים וולדיגר:  קצת כבוד

מיכל מרים וולדיגר:  בואו ניתן לעאידה לסיים את דבריה

מיכל מרים וולדיגר:  אחר כך נצא להפסקה של חמש דקות

עאידה תומא סלימאן: למה לקטוע אותי? אני לא דיברתי שטויות

טלי רוזנפלדר: חלילה

עאידה תומא סלימאן: אני התחלתי לשאול

עאידה תומא סלימאן:  אני רוצה להבין מה השיקול המקצועי בהזזת אותו מענק

עאידה תומא סלימאן:  אתם לא באתן ואמרתן בשום פנים ואופן לא נותנים את התוספת

עאידה תומא סלימאן:  אתם באות ואומרות, מזיזות את זה ממענק יציאה לסל שירותים

עאידה תומא סלימאן:  בעיניי השיקול המקצועי שאתן מדברות עליו, אתם תחליטו או העובדת הסוציאלית שמלווה תחליט מה הצרכים של הילד ואיך נשתמש ב-1,000 השקלים

עאידה תומא סלימאן:  סליחה, אנחנו לא מדברים על צרכים רגילים

עאידה תומא סלימאן:  אנחנו מדברים על משפחה שתרצה לפתוח חיים חדשים

עאידה תומא סלימאן:  הצרכים הם מאוד ברורים, הם עוד מיטה, עוד ציוד, עוד בגדים וכולי

עאידה תומא סלימאן:  אז מה השיקול?     

מיכל מרים וולדיגר: אני רוצה לומר משפט מאוד ברור ונצא להפסקה של חמש דקות

מיכל מרים וולדיגר:  אני נבחרת ציבור שאמורה לחוקק חוקים כמו שתי חברותיי שנמצאות כאן ואני לא מוכנה שבחוק במדינת ישראל יהיה כתוב את המשפט "אך לא יותר משני ילדים" בלי שאנחנו מבינים את השיקול המקצועי הערכי שנמצא בתוך האירוע הזה ולמה אנחנו מגבילים

מיכל מרים וולדיגר:  לכן כל עוד אתם לא נותנים תשובה - ואין תשובה כי לא יכולה להיות תשובה – אנחנו לא נוכל להסכים עם זה

מיכל מרים וולדיגר:  אני לא רוצה לעשות את זה מעל הראש של משרד הרווחה, להפך, אני רוצה בשיתוף פעולה

מיכל מרים וולדיגר:  לכן צאו לחמש דקות ובררו את האירוע הזה

מיכל מרים וולדיגר:  מבחינתי להוריד את ההגבלה

נטלי מופסיק: אני רוצה לומר רק שני משפטים לחברת הכנסת תומא סלימאן

נטלי מופסיק:  קודם כל, אני מתנצלת

נטלי מופסיק:  דבר שני, הרעיון לא היה שזה יהיה בפטרונות אלא שבשיח של העובדת הסוציאלית עם האישה יחליטו על התאמת הצרכים

נטלי מופסיק:  אנחנו יוצאות עכשיו להתייעצות

מיכל מרים וולדיגר: בדיוק

מיכל מרים וולדיגר:  חוץ מה-1,000 שקלים זאת תהיה גם תוספת בסל

מיכל מרים וולדיגר:  לא סותר אחד את השני

עאידה תומא סלימאן: אם היא תצטרך לקנות מיקרוגל ב-1,000 שקלים לדירה החדשה, העובדת הסוציאלית עלולה להגיד לה ש-1,000 השקלים האלה אמורים ללכת לילד

מיכל מרים וולדיגר: אנחנו יוצאים לחמש דקות הפסקה

מיכל מרים וולדיגר:  בשעה 10:08 דקות נחזור להמשך דיון

מיכל מרים וולדיגר: אנחנו מחדשים את הדיון

מיכל מרים וולדיגר:    נשמע את משרד הרווחה

מיכל מרים וולדיגר:  הבנתי שיש בשורה טובה

טלי רוזנפלדר: בכל מקרה אפשר להעניק את הסיוע לנשים דרך סל השירותים ולא דרך הגדלת המענק

טלי רוזנפלדר:  אבל לאחר שבחנו את הדברים ושמענו את חברי הכנסת, אנחנו מסכימים לביטול ההגבלה על מספר הילדים

מיכל מרים וולדיגר: מעולה

מיכל מרים וולדיגר:  יופי

מיכל מרים וולדיגר:  אנחנו מוכנים להצבעה

פנינה תמנו: קודם כל, אני יודעת שבלהט העניינים אמרתי דברים קשים

פנינה תמנו:  אני כן מאמינה בעבודה שלכן ואני רוצה להודות לכן על שהבהרתן את הדברים ולהודות לכן על העבודה המשותפת

מיכל מרים וולדיגר: בהחלט

מיכל מרים וולדיגר:  בהחלט ברכה

מיכל מרים וולדיגר:  אחרי ההצבעה נרים לחיים

פנינה תמנו: תודה גם לשר מרגי, לאמיתי היועץ שלו ולמנכ"ל משרד הרווחה

מיכל מרים וולדיגר: תודה ליושב-ראש אייכלר, תודה למשרד הרווחה, למשרד האוצר, לכל היושבות כאן

מיכל מרים וולדיגר:  נתחיל להקריא

עדה מימון: הצעת חוק שירותי רווחה (זכויות נשים ששהו במקלט לנשים מוכות) (תיקון מס' 5) (הגדלת מענק ההסתגלות ושינוי מועד התשלום), התשפ"ג–2023      

עדה מימון: בחוק שירותי רווחה (זכויות נשים ששהו במקלט לנשים מוכות) התשע"ג-2021 (להלן – החוק העקרי), בסעיף 3 –     

עדה מימון: ברישה, במקום הסכום הנקוב בו יבוא "11,000 שקלים חדשים"

עדה מימון: זאת ההגבלה

עדה מימון:  זה היה לא יותר משני ילדים וכרגע התוספת תהיה עבור כל ילד

פנינה תמנו: הם ביקשו להכניס גם סעיף שלהם לגבי השירותים, לא?:     

טלי רוזנפלדר: לא

טלי רוזנפלדר:  אנחנו נבחן את היכלות לנו לתת עוד סיוע מעבר

פנינה תמנו: אתם לא רוצים להגיד שהשר יבחן שיינתן סיוע נוסף

טלי רוזנפלדר: אנחנו נבחן את זה אבל לא בחקיקה אלא בסל הסיוע שניתן לנשים

פנינה תמנו: לא עדיף לכם שייכנס? אני יודעת שאיילה מאיר רצתה שייכנס סעיף שלכם

טלי רוזנפלדר: נכון אבל בסך הכול ביטלנו את ההגדלה של המענק

פנינה תמנו: אתם גם כך תיתנו

פנינה תמנו:  אולי תשאלו אותה אם היא רוצה?     

טלי רוזנפלדר: אנחנו נבחן את זה

פנינה תמנו: אנחנו מוכנים לחכות עוד חמש דקות

פנינה תמנו:  זה באמת משמעותי להגיד שאו השר יבחן או המשרד יבחן

פנינה תמנו:  תבדקו את זה

פנינה תמנו:  לא

פנינה תמנו:  אני מתעקשת

פנינה תמנו:  סליחה, אלה החיים של הנשים האלה

פנינה תמנו:  תבדקו

טלי רוזנפלדר: אני לא אומרת שלא ניתן

פנינה תמנו: אני מבקשת שזה ייכנס לחוק

פנינה תמנו:  אני לא יודעת אם אני אהיה כאן בעוד שלוש שנים

פנינה תמנו:  בעלי המקצוע מתחלפים, גם אתם ואנחנו רוצים שזה ייכנס לחוק כי חוק הרבה פעמים שומר על הרציפות

פנינה תמנו:  אני ממליצה שתבדקו האם יש איזה נוסח שאתם רוצים להגיד שמעבר למענק שאנחנו נותנים, האם אתם מתכוונים לתת מעטפת והרי אתם מתכוונים

טלי רוזנפלדר: כבר היום כתוב בחוק שאפשר לתת סל מענים לנשים

פנינה תמנו: לא שאפשר

פנינה תמנו:  אני רוצה לדעת שנותנים, שיש חובה לתת

פנינה תמנו:  בחוק הזה

טלי רוזנפלדר: אני אומר שכל הנשים מקבלות במסגרת החוק סל שירותים של 10,000 שקלים בנוסף למענק איתו הן משתמשות גם לצרכים שהן צריכות כמו מיטה לילד

פנינה תמנו: אפשר להכניס לחוק שלנו שבנוסף לסעיף זה וזה

מיכל מרים וולדיגר: לא

מיכל מרים וולדיגר:  לא צריך

מיכל מרים וולדיגר:  זה החוק

מיכל מרים וולדיגר:  זה נמצא בתוך החוק

עדה מימון: לגבי העדכון, אתם אומרים שעשיתם עדכון?     

טלי רוזנפלדר: העדכון בוצע לפני חצי שעה לפי המדד של ינואר 2023

עדה מימון: אם כן, עכשיו להשאיר ינואר 2023 או 2024?     

עאידה תומא סלימאן: כמה האישה קבלת היום?     

טלי רוזנפלדר: היום אישה ללא ילדים מקבלת 8,900 שקלים, אישה עם ילד אחד מקבלת 10,100 שקלים ואם שני ילדים היא מקבלת כמעט 11,000 שקלים

עאידה תומא סלימאן: 8,900 שקלים אחרי עדכון

טלי רוזנפלדר: נכון

מיכל מרים וולדיגר: עכשיו היא תקבל 11,000 שקלים

מיכל מרים וולדיגר:  זו תוספת יפה

עדה מימון: ואז ה-11,000 שקלים יעודכן בכל שנה

טלי רוזנפלדר: בכל שנה

טלי רוזנפלדר:  כתוב בחוק בנובמבר של השנה העוקבת

מיכל מרים וולדיגר: המדד, הבסיס הוא ינואר 2023?     

עדה מימון: להשאיר 2023 בעדכון או 2024?     

טלי רוזנפלדר: למה לא 2024? 2024

מיכל מרים וולדיגר: אם כן, ינואר 2024

עדה מימון: תיקון סעיף 4     בסעיף 4 לחוק העיקרי, במקום "לאחר יציאתה" יבוא "בסמוך ליציאתה", אחרי "לנשים מוכות" יבוא "וככל האפשר לפני יציאתה מהמקלט", ובמקום "60" יבוא "30"

עדה מימון:      זה העניין של מועד תשלום המענק

עדה מימון:  יוצא שהמענק ישולם בסמוך ליציאתה של האישה מהמקלט ולא יאוחר מתוך 30 ימים מיום הגשת הבקשה וככל האפשר לפני יציאתה מהמקלט

פנינה תמנו: אם כן, לפני שהיא יוצאת

מיכל מרים וולדיגר: כן

מיכל מרים וולדיגר:  ככל האפשר

מיכל מרים וולדיגר:  הסברנו למה לא תמיד זה אפשרי

פנינה תמנו:  כמה זה לא יאוחר? לא יאוחר מ-?     

מיכל מרים וולדיגר: 30 ימים

טלי רוזנפלדר: 30 ימים במקום 60

טלי רוזנפלדר:  לרוב זה לא קורה אבל הן מחליטות לפעמים מרגע לרגע ואי אפשר להספיק לתת לה את זה לפני שהיא יוצאת

עדה מימון: כתוב שצריך להגיש בקשה אבל אני מבינה שהמקלט עוזר להגיש את הבקשה

טלי רוזנפלדר: לחלוטין

טלי רוזנפלדר:  אם האישה יוצאת בצורה מתוכננת, מגישים את הבקשה גם לפעמים 60 ימים לפני שהיא יוצאת ואז היא תקבל אפילו לפני

פנינה תמנו: מי מגיש?     

טלי רוזנפלדר: המקלט יחד עם האישה

פנינה תמנו: אפשר לומר או היא הגישה או המקלט

מיכל מרים וולדיגר: לא

מיכל מרים וולדיגר:  לא צריך

מיכל מרים וולדיגר:  זה פתוח

פנינה תמנו: זה לא ממלכד אותה?     

מיכל מרים וולדיגר: לא

מיכל מרים וולדיגר:  להפך, זה יגביל אותה

מיכל מרים וולדיגר:  לא כדאי להוסיף

פנינה תמנו: בסדר

עדה מימון: תחילה ותחולה     תחילתו של חוק זה חודש מיום פרסומו, והוא יחול על אישה ששהתה במקלט לנשים מוכות מיום התחילה ואילך"

עדה מימון:      כלומר, גם נשים שבעוד חודש יהיו במקלט, זה כבר יחול עליהם

מיכל מרים וולדיגר: גם אישה שנמצאת היום במקלט, זה חל עליה

מיכל מרים וולדיגר:  אם היא תצא בעוד יומיים, זה לא יחול עליה אבל אם היא תצא בעוד 60 ימים או 35 ימים, זה יחול עליה

טלי רוזנפלדר: כן

טלי רוזנפלדר:  ביקשנו חודש בגלל שאלה 30 הימים של הגשת הבקשה

פנינה תמנו: אבל את העדכון אתם יכולים לתת כבר לאישה שיוצאת מחר

פנינה תמנו:  זה לא כל כך משנה

פנינה תמנו:  ההחלה היא מיידית

טלי רוזנפלדר: גם אנחנו צריכים את הזמן שלנו להתארגן מול הארגון שמפעיל

מיכל מרים וולדיגר: אפשר לקבוע 10 ימים

מיכל מרים וולדיגר:  למה צריך חודש?     

פנינה תמנו: 10 ימים

פנינה תמנו:  כל אחת היא עולם ומלואו

פנינה תמנו:  חבר'ה, זה רק עדכון מספר

מיכל אוריון שגיא: בעוד 10 ימים נשים שיצאו מהמקלט?     

עדה מימון: לא, כרגע 30 ימים

פנינה תמנו: גם כך נשים מקבלות אלא שאנחנו רוצים לעדכן את הסכום

מיכל מרים וולדיגר: מי אתן?     

פנינה תמנו: אם אתן מפעילות, אתן צריכות להיות בעד

מיכל אוריון שגיא: אנחנו בעד

מיכל אוריון שגיא:  אני עובדת סוציאלית ב-ויצ"ו, אחראית על התחום של שירותי החירום, טיפול ושיקום, אלימות במשפחה

מיכל אוריון שגיא:  לוויצ"ו יש שני מקלטים מתוך 17 או 18 מקלטים שיש היום בארץ

מיכל אוריון שגיא:  השאלה שלנו הייתה לגבי העדכון של הסכום, ממתי הוא בתוקף

מיכל אוריון שגיא:  אם יש אישה שמתוכננת עזיבתה ו-10 ימים נוספים שהיא תישאר במקלט יעניקו לה עוד 2,000 שקלים, אנחנו נשמח

מיכל מרים וולדיגר: משרד הרווחה, שמעתם את מה שאמרו מהמקלט והן צודקות

מיכל מרים וולדיגר:  אם אנחנו קובעים חודש, אנחנו נגרום לנשים שיכולות לצאת להישאר בגלל הכסף שכדאי להן לקבל

מיכל מרים וולדיגר:  לכן צריך לחשוב על זה

מיכל מרים וולדיגר:  עדיף לקצר כמה שיותר את התקופה

טלי רוזנפלדר: נקצר ל-14 ימים?     

מיכל מרים וולדיגר: 14 ימים, זה סביר

פנינה תמנו: 14 ימים זה סביר

עדה מימון: אם כן, הסעיף יאמר: "תחילתו של חוק זה הוא 14 ימים מיום פרסומו, והוא יחול על אישה ששהתה במקלט לנשים מוכות מיום התחילה ואילך"

עדה מימון:      על אישה או על בקשה שהוגשה מיום התחילה ואילך? היא מגישה את זה רק כשהיא נמצאת

טלי רוזנפלדר: אחרי שהיא כבר נמצאת

עאידה תומא סלימאן: יכול להיות מקרה שנניח היא מגישה אחרי 14 ימים אבל היא יצאה היום

מיכל מרים וולדיגר: לנשים עדיף כך

עדה מימון: אני תוהה אם ב-14 ימים האלה נשים יגישו בקשה ויצאו יותר מאוחר

פנינה תמנו: מי שיוצאת, עוד 14 ימים

פנינה תמנו:  תדעו לכם שב-14 הימים האלה הן לא יצאו וזה בסדר

פנינה תמנו:  אנחנו יכולים להבין אותן

מיכל מרים וולדיגר: שאלה למקלטים

מיכל מרים וולדיגר:  אומרת עאידה, ואני אחדד את דבריה, שזה יחול על אישה ששהתה במקלט לנשים מוכות מיום התחילה החוק יחול 14 יום מיום שהיא שהתה, או 14 ימים מהיום שהיא הגישה את הבקשה

טלי רוזנפלדר: 14 ימים מהיום

טלי רוזנפלדר:  כל אישה שתגיש את הבקשה עוד 14 ימים מהיום, ייחשב לה החוק החדש

פנינה תמנו: לא, לא, לא

פנינה תמנו:  יש אישה שהגישה את הבקשה לפני שבוע אבל היא יוצאת עוד חודש וחצי

פנינה תמנו:  אנחנו צריכים לתת לה

מיכל מרים וולדיגר: נכתוב או אישה או הבקשה

טלי רוזנפלדר: מבחינתנו אין מניעה

טלי רוזנפלדר:  זה רק עניין של התארגנות

פנינה תמנו: אנחנו צריכים לומר שהנוסח חל מהיום ועל כל מי שנמצאת אבל יכולת ההפעלה, צריך למצוא את הפתרון ליכולת ההפעלה שזה כבר מעוד 14 ימים

נטלי מופסיק: מהיום שזה עובר בקריאה שנייה ושלישית בכנסת

מיכל מרים וולדיגר: ברור

עדה מימון: החוק יחול מיום פרסומו?     

נטלי מופסיק: אפשר לעשות שיום התחילה הוא מיום פרסומו אבל הביצוע בתוך 14 ימים

פנינה תמנו: לא

פנינה תמנו:  ממילא יש לנו זמן

נטלי מופסיק: אבל זה לא מהיום

פנינה תמנו: מיום פרסומו

עדה מימון: צריך להעלות לקריאה שנייה ושלישית מה שייקח כמה ימים והפרסום תמיד לוקח יומיים-שלושה

טלי רוזנפלדר: בסדר

טלי רוזנפלדר:  מקובל

טלי רוזנפלדר:  יום התחילה, מיום פרסומו

עדה מימון: תחילתו של חוק זה ביום פרסומו

עדה מימון:  לא צריך לכתוב את זה אבל הוא יחול על אישה ששהתה במקלט לנשים מוכות ביום התחילה

עדה מימון:  כלומר, היא נמצאת במקלט ביום הפרסום

מיכל מרים וולדיגר: נמצאת

מיכל מרים וולדיגר:  לא יוצאת

עדה מימון: היא נמצאת

מיכל מרים וולדיגר: אם היא יצאה יום לפני, זה לא יחול עליה

מיכל מרים וולדיגר:  היא תקבל את הקצבה הקודמת

עאידה תומא סלימאן: יש עוצר מעכשיו עד עוד 14 ימים

מיכל מרים וולדיגר: תקריאי את הסעיף

עדה מימון: "תחילתו של חוק זה ביום פרסומו והוא יחול על אישה ששהתה במקלט לנשים מוכות ביום התחילה ואילך"

מיכל מרים וולדיגר: נצביע על הצעת החוק לפי הנוסח שהקריאה היועצת המשפטית

מיכל מרים וולדיגר:  מי בעד? מי נגד? אין מתנגדים

מיכל מרים וולדיגר:  מי נמנע? אין נמנעים

מיכל מרים וולדיגר: אושר פה אחד     

מיכל מרים וולדיגר: הצעת החוק נתקבלה פה אחד

מיכל מרים וולדיגר:      אני מקווה שנגיש את זה לקריאה שנייה ושלישית במליאת הכנסת עוד השבוע הזה

מיכל מרים וולדיגר:      תודה רבה לכולכן

מיכל מרים וולדיגר:  תודה רבה למציעה פנינה תמנו שטה, תודה לעאידה, תודה ליושב-ראש הוועדה ישראל אייכלר, תודה לשר הרווחה, למנכ"ל משרד הרווחה, ליועץ השר, תודה לכן

מיכל מרים וולדיגר:  שנמשיך לעשות דברים טובים לעם ישראל